text: [{"text_idx": "#000002", "text": "Eftir at hava havt egna matstovu i\u0301 Danmark, Steingri\u0301ms K\u00e6lder, kom Jo\u0301gvan Steingri\u0301m Rasmussen til F\u00f8roya i\u0301 fj\u00f8r, og hevur veri\u00f0 k\u00f8kslei\u00f0ari i\u0301 A\u0301arstovu si\u0301\u00f0an. Nu\u0301 eitt a\u0301r er umli\u00f0i\u00f0, hevur hann fingi\u00f0 spanska, Eli Gonza\u0301les Roda, vi\u00f0 i\u0301 k\u00f8kin. Eli hevur arbeitt a\u0301 Roks og fer framyvir at ver\u00f0a k\u00f8kslei\u00f0ari i\u0301 Barbara Fish House hinumegin tu\u0301ni\u00f0. Hann hevur ellivu a\u0301ra royndir sum kokkur, er u\u0301r Alicante i\u0301 Spania, og hev\u00f0i arbeitt i\u0301 Cork i\u0301 I\u0301rlandi, nu\u0301 hann kom til F\u00f8roya."}, {"text_idx": "#000003", "text": "Nu\u0301 vit nema vi\u00f0 mobila arbei\u00f0sorku i\u0301 f\u00f8royska k\u00f8kinum, er eisini a\u0301huagvert at hefta seg vi\u00f0, at matstovulei\u00f0arin, John Mikkelsen, hevur fingi\u00f0 ukrainsku Anju afturat s\u00e6r. Hon er har eysturi u\u0301r kri\u0301gsrakta Ukraina, dygst vi\u00f0 russiska marki\u00f0, og hev\u00f0i bu\u0301\u00f0 i\u0301 h\u00f8vu\u00f0ssta\u00f0num Kyiv, har hon nam s\u00e6r u\u0301tbu\u0301gving sum grafiskur sni\u00f0gevi, beint fyri at hon kom til F\u00f8roya."}, {"text_idx": "#000005", "text": "Allir r\u00e6ttir kny\u0301ta seg at ny\u0301veiddum bankatoski, veiddur a\u0301 F\u00f8royabanka og lagdur upp av Ja\u0301kupi Sverra mikudagin. Hin fyrsti er bankatoskur i\u0301 romesco so\u0301s, r\u00f8rd u\u0301r tomat vi\u00f0 hvi\u0301tleyki i\u0301, og servera\u00f0 k\u00f8ld, sum hja\u0301 katalanskum u\u0301tro\u0301\u00f0rarmonnum vi\u00f0 ny\u0301baka\u00f0um su\u0301rdeiggjbrey\u00f0i afturvi\u00f0. Ein spennandi fra\u0301fer\u00f0 er byrja\u00f0."}, {"text_idx": "#000006", "text": "So kemur toskur inn a\u0301 bor\u00f0i\u00f0, sum er l\u00e6ttroyktur og salta\u00f0ur, bor\u00f0reiddur vi\u00f0 olivin, tomatum og ansjo\u0301sum. Samstundis koma lippur, sum alti\u0301\u00f0 eru v\u00e6lsmakkandi, hvussu tu\u0301 so handfer\u00f0 t\u00e6r, ennta\u0301 ristar i\u0301 sushi h\u00f8pi. Men i\u0301 hesum f\u00f8ri koma toskalippurnar vi\u00f0 toskaskr\u00e6\u00f0u i\u0301 gr\u00f8nari salsaso\u0301s, Kokotxa salsa verde, sum baskiska heiti\u00f0 er. Afturvi\u00f0 er salat u\u0301r Kvi\u0301vi\u0301k, har edikadressingur er stroyddur omanyvir og alt er sett fram i\u0301 toskaso\u00f0i. S\u00f8guligi smakkurin av f\u00f8royskum fyrsta floks toski, sum er vendur i\u0301 kato\u0301lsku londunum, ti\u0301 loyvt var\u00f0 at eta saltfisk i\u0301 f\u00f8stu, kemur aftur og andar av a\u0301tru\u0301na\u00f0arligari vinnus\u00f8gu, sum er alt ov li\u0301ti\u00f0 sjo\u0301nlig herheima."}, {"text_idx": "#000007", "text": "Nu\u0301 kemur ein r\u00e6ttur, sum er serliga spennandi, ti\u0301, sum Jo\u0301gvan sigur, hann kundi veri\u00f0 aftursvari\u00f0 til signaturr\u00e6ttin i\u0301 A\u0301arstovu, sum er lambsbo\u0301gvur fyri tvey. - Fiskiliga, ella toskaliga aftursvari\u00f0 og mo\u0301tsetningurin til bo\u0301gvin, kundi veri\u00f0 sto\u0301ri uggin av bankatoski, i\u00f0 er grilla\u00f0ur og bor\u00f0reiddur vi\u00f0 teirri bestu heimagj\u00f8rdu bernaiseso\u0301s u\u0301r bru\u0301nka\u00f0um sm\u00f8ri, eg havi smakka\u00f0. Sto\u0301rt og trivaligt sum ein lambsbo\u0301gvur. Framu\u0301r, eisini grafiskt a\u0301 tallerkinum, har strimlar av h\u00f8gguslokkinum si\u0301ggjast millum heimliga salati\u00f0. A\u0301 si\u0301\u00f0utallerkinum er brandada, kja\u0301lkar av saltfiski, vi\u00f0 f\u00f8royskum osti og epli av Sandi. Afturvi\u00f0 er smakkri\u0301kt Albarinio vi\u0301n, sum Anja u\u0301r Ukraina skeinkir."}, {"text_idx": "#000008", "text": "Best sum vit hildu, at hetta var avsluttandi h\u00f8vu\u00f0sr\u00e6tturin, kemur ein trivaligur toskanakki i\u0301 hummara-bisque inn a\u0301 bor\u00f0i\u00f0. Afturvi\u00f0 er gr\u00f8nmeti heiman av Sandi og Chablis, sum nu\u0301 flytir okkum u\u0301r Spania og til Fraklands. Vi\u0301ni\u00f0, sum aloftast er besta match til ju\u0301st bankatosk."}, {"text_idx": "#000009", "text": "So lenda vit og fa\u0301a dju\u0301psteiktar churros i\u0301 heitari sjokula\u0301taso\u0301s, og spanskum budingi vi\u00f0 feskum berum i\u0301. Afturvi\u00f0 er kaffi og brandy."}, {"text_idx": "#000010", "text": "Ein altjo\u0301\u00f0a ma\u0301lti\u0301\u00f0, sum umframt at hon er s\u00f8guliga v\u00e6lsmakkandi, kundi veri\u00f0 bor\u00f0reidd a\u0301 fremstu matstovum i\u0301 New York."}, {"text_idx": "#000012", "text": "Fyrradagin komu ny\u0301ggjastu ti\u0301\u00f0indi og forsagnir fra\u0301 Fiskamarkna\u00f0i F\u00f8roya a\u0301 Toftum. Hja\u0301 okkum landkrabbum i\u0301 Havn er alti\u0301\u00f0 a\u0301hugavert at tyggja or\u00f0alagi\u00f0, sum i\u0301 besta f\u00f8ri bru\u0301kar vendingar sum bru\u0301kiligt og i\u0301 lakasta f\u00f8ri sma\u0301ligt. Men gott kann eisini koma fyri. Ju\u0301st ta\u00f0 or\u00f0i\u00f0 ver\u00f0ur bru\u0301kt um F\u00f8royabanka beint nu\u0301. Fyrradagin ver\u00f0ur st\u00f8\u00f0an i\u0301 teiginum u\u0301tro\u0301\u00f0ur ly\u0301st solei\u00f0is: \u201dStreymurin ver\u00f0ur bru\u0301kiligur og ve\u00f0ri\u00f0 ver\u00f0ur eisini bru\u0301kiligt, so vit vanta\u00f0 naka\u00f0 av u\u0301tro\u0301\u00f0ri. M\u00f8guliga fer onkur u\u0301t a\u0301 F\u00f8roya Banka. Fiskari\u0301i\u00f0 er sma\u0301ligt a\u0301 landgrunninum, men gott a\u0301 F\u00f8roya Banka. Ba\u0301tarnir fa\u0301a mest tosk og hy\u0301su.\u201d"}, {"text_idx": "#000013", "text": "I\u0301 einum bi\u0301\u00f0iru\u0301mi hja\u0301 tannl\u00e6knanum hoyrdi eg einafer\u00f0 tveir u\u0301tro\u0301\u00f0ramenn tosa um fisk - og so upsa. Hugdi i\u0301 or\u00f0abo\u0301kina og sa\u0301 hetta d\u00f8mi: fimm fiskar i\u0301 part og nakrar upsar, har fiskar eru teir, i\u00f0 hava toskaskr\u00e6\u00f0u, og eru teir bestu."}, {"text_idx": "#000015", "text": "Umframt kanningarfo\u0301lk fra\u0301 Havstovuni og Umhv\u00f8rvisstovuni, hevur onkunti\u0301\u00f0 veri\u00f0 fotografur vi\u00f0 Ja\u0301kup Sverra. Ta\u0301 talan er um bankatosk, haldi eg, at eitt umbo\u00f0 fyri f\u00f8roysku matstovuvinnuna skuldi veri\u00f0 fastur fu\u0301sur vi\u00f0 havrannso\u0301knarskipinum Ja\u0301kupi Sverra. Ti\u0301 talan er um gagnfisk, sum skriva\u00f0 stendur ovast a\u0301 breddanum a\u0301 faktabla\u00f0num hja\u0301 Havstovuni um bankatosk. Og i\u0301 ru\u0301gvuni av gagnfiski, man bankatoskur ver\u00f0a tann fiskur, sum flestu seta fremst, fyrst og fremst fyri smakk, lit og konsistens, men eisini fyri s\u00f8gu. Ein s\u00f8luv\u00f8ra, sum enn er intakt, og harvi\u00f0 hin li\u0301vsseigasta, sum enn fer u\u0301t u\u0301r F\u00f8royum serliga til kato\u0301lsku londini. Eitt vir\u00f0ismiki\u00f0 samband, i\u00f0 vit eiga at varveita. Ta\u0301 onkur hendingafer\u00f0 m\u00e6lir til, at vit i\u0301 st\u00f8rri mun eiga at vir\u00f0ismeta ju\u0301st hesar eginleikar, sum hanga uppi vi\u00f0 bankatoskinum, eiga vit at lurta eftir."}, {"text_idx": "#000016", "text": "Hetta er fremsti matfiskur, og ta\u00f0 hev\u00f0i veri\u00f0 gott, og t\u00e6nt ba\u0301\u00f0um p\u00f8rtum, um javnt og samt samband var\u00f0 millum matstovuvinnuna og kanningararbei\u00f0i\u00f0 hja\u0301 Havstovuni, bankatoskinum vi\u00f0vi\u0301kjandi. Ta\u00f0 kundi slo\u0301\u00f0a\u00f0 fyri, at bankatoskurin var\u00f0 lyftur longur fram og i\u0301 st\u00f8rri mun ha\u0301mettur, eisini millum u\u0301tro\u0301\u00f0rarmenn. Ju\u0301st i\u0301 hesum f\u00f8ri, bankatoskur, sny\u0301r ta\u00f0 seg um kvalitet og ikki kvantitet. Ho\u0301ast ansast skal eftir stovninum, eiga vit i\u0301 allar ma\u0301tar at hju\u0301kla um kvalitetin a\u0301 hesi gudsga\u0301vu, bankatoskinum, kanska i\u0301 sertifisera\u00f0ari vei\u00f0u og flokking, at skilja hann burtur fra\u0301 mongdini av \u00f8\u00f0rum fiski, sum er meira til gerandis, so bankatoskurin ver\u00f0ur lyftur upp, har eg haldi, at hann hoyrir heima, eins og ta\u00f0 er eydnast f\u00f8royskum laksaalarum, Hiddenfjord og Bakkafrost, at koma a\u0301 ovasta breddan a\u0301 go\u0301\u00f0um matstovum i\u0301 New York. Ta\u0301 hetta er eydnast vi\u00f0 langfluttum alifiski, kundu vit herheima sett okkum fyri, at hevja ny\u0301veidda bankatoskin eitt sindur upp um ta\u00f0 javna. Va\u0301gi m\u00e6r at siga, at matstovuvinnan bara bi\u0301\u00f0ar eftir ti\u0301. At \u00f8ll sla\u0301a ring um Bankatoskin, hvussu hann so ver\u00f0ur tilgj\u00f8rdur og bor\u00f0reiddur. A\u0301 okkara lei\u00f0um er hann besta ra\u0301v\u00f8ra og st\u00f8\u00f0i at byggja a\u0301 i\u0301 vinnuliga og matlistarliga f\u00f8royska k\u00f8kinum."}]